Bellona trekker anmeldelsen mot OUS - går bare etter oljeleverandøren
Ifølge politiet i Oslo kan så mye som 19.000 liter diesel ha havnet i Akerselva, da fylling av fyringsolje hos Oslo Universitetssykehus på Ullevål gikk galt, onsdag morgen. - Vi jobber med dem som har levert dette nå, forteller operasjonsleder Andre Kråkenes til VG. Miljøstiftelsen Bellona meldte onsdag at de anmelder både Oslo Universitetssykehus og leverandøren av fyringsoljen for miljøkriminalitet. -Dette er en ny tragedie for Akerselva, og det jeg ser her representerer miljøkriminalitet. Vi kommer derfor til å politianmelde Oslo Universitetssykehus og leverandørselskapet, sa Bellona-leder Frederic Hauge. På ettermiddagen opplyser Bellona til VG at de har fått nye opplysninger i saken, og at de vil trekke anmeldelsen mot sykehuset. Anmeldelsen mot leverandøren blir derimot stående.Utslippet ble først oppdaget av bekymrede vitner, som så oljehinnen på vannet og luktet diesel. - Vi fikk klokken 09.25 en telefon fra en forbipasserende som så oljefilm på elva. Miljøet er noe vi tar på alvor og vi rykket ut med en gang, forteller vakthavende brannsjef, Ragnar Kvennok, til VG. Ifølge VGs fotograf luktet det onsdag ettermiddag fortsatt kraftig diesel eller kjemikalier langs Akerselva. Brannvesenet har lagt ut lenser ved elvas utløp i Oslofjorden og flere steder oppover. - Våre mannskaper sier det lukter sterkt. Vi er ute med 14 mann akkurat nå, samt at politiet leter oppover elven etter kilden. Vi jobber oss nå oppover med lenser til vi kommer til stedet det lekker fra, sa Kvennok til VG på formiddagen. Har du informasjon, bilder eller video?Kontakt oss her. Han sier det er vanskelig å si nøyaktig hvor stort utslippet er. Like før klokken 11 begynte brannvesenet også å kaste bark i vannet for å suge opp noe av dieselen. - Dette tar vi veldig alvorlig. Vi bruker mye styrker og tid nå. Samtidig jobber politiet med å finne ut hvor det kommer fra. Miljøet tar vi på ramme alvor, sier Kvennok. Arbeidet med lenser og Bark fortsetter utover onsdag ettermiddag.Politiet i Oslo lokaliserte raskt utslippet til Oslo Universitetssykehus på Ullevål. - Der har det vært påfyll av fyringsdiesel i formiddag. Det skal ha vært en ventil som sto åpen, sa operasjonsleder Andre Kråkenes til VG. Ifølge politiet kan utslippet være på hele 19.000 liter diesel. Gard Espeland, styremedlem i Akerselvas venner, hadde ikke hørt om utslippet da VG ringte ham. - Bevares. Det var veldig mye. Det er en hel tankbil, det, utbrøt han. - Det er helt forferdelig, dette. Det er uendelig trist. Elva er mest sårbar om vinteren også. Det er ikke så mye annet å si, enn at dette er forferdelig.I mars i 2011 ble 6000 liter klor sluppet ut i Akerselva etter en tabbe. Det utslippet drepte det meste av fisk og kreps, og Norsk Institutt for vannforskning betegnet det som noe av det verste som har skjedd i elvens historie. - Nå må vi kanskje starte på nytt igjen. Jeg må bort og se på situasjonen i elva nå, sa Espeland. Vann- og avløpsetaten i Oslo kommune fikk forøvrig fire millioner kroner i bot og måtte betale tre millioner kroner i erstatning etter utslippet av klor.
Brannvesen og politi jobbet onsdag intenst med kjempeutslippet fra Ullevål sykehus i Oslo.